
L I G A   O D B O R 

Celovška cesta 25

1000 Ljubljana

ZAPISNIK II. IZREDNE SKUPŠČINE LIGAŠEV 2011-2012,
ki je bila v torek, 29. novembra 2011, ob  17.00 uri v prostorih Fakultete za šport, učilnica D, Ljubljana, Gortanova ulica
Prisotni:  Igor PETROVČIČ,  predsednik LO, Jože MLAKAR, Samo MERNIK, Darijan      VIZJAK, Slavko PAVLIN, člani LO
Zastopniki klubov: Janez Bončina (Logatec – 3 glasove), Igor Petrovčič (Preserje – 2), Miroslav Tokić (ISA – 2), Marko Dobrin (Križe – 2), Zdenko Švab (Arrigoni – 2), Borut Veren (Ilirija – 2), Miloš Peperko Živkovič (K-S - 2), Mirko Unger ml. (Kema – 2), Tomaž Roudi (Sobota – 2), Božo Šetina (Inter diskont – 1), Aleksander Rozman (Ljubljana – 1), Bojan Rak (Olimpija – 1), Samo Mernik (Tempo - 1), Jože Mlakar (Mengeš – 1), Darijan Vizjak (Rakek – 1), Slavko Pavlin (Gorica – 1), Andrej Novak (Melamin – 1), Mirko Milovančevič (Maribor – 1), Jano Rant (Šk.Loka – 1)
Ostali prisotni: Daniel Šarlah - NTZS, Miro Leskovec - komisar SNTL
Neopravičeno odsotni predstavniki klubov: Krka (2), Muta (2), Vesna (2), Triglav (1), Branik (1), Ptuj (1), Ljutomer (1), Žogica (1), Šternmatik (1), Hrastnik (1).
Dnevni red:
1. Otvoritev in pozdrav

2. Izvolitev organov za izvedbo izredne skupščine ligašev
3. Poročilo verifikacijske komisije
4. Aktualna problematika

5. Razrešitev Liga odbora 

6. Izvolitev novega Liga odbora

ADD 1.

Drugo izredno skupščino ligašev je odprl predsednik Liga odbora Igor Petrovčič, ki je s pozdravom prisotnih izrazil zadovoljstvo nad prisotnostjo zastopnikov klubov in s tem je omogočeno reševanje nastalega problema.
ADD 2. 
Predsednik LO je v nadaljevanju ugotovil, da je na sklicani 2. izredni skupščini ligašev prisotnih dovolj predstavnikov klubov za sprejemanje sklepov: na hitro prešteto je bilo od 29 klubov prisotnih 19, ti pa so imeli poverilnice za 29 glasov (od 42 možnih). 
Zaprošeno listo kandidatov za nov Liga odbor sta poslala DVA KLUBA.
Za uspešno nadaljevanje skupščine je predlagal delovno predsedstvo skupščine in sicer: 

predsednik delovnega predsedstva Jože Mlakar, člana Slavko Pavlin in Janez Bončina, overovatelja Borut Veren in Miloš Peperko Živkovič, zapisnikar Miro Leskovec, člana verifikacijske komisije Božo Šetina in Zdenko Švab. Prisotni so brez sprememb predlog soglasno potrdili. 
ADD 3.

Predsednik verifikacijske komisije Božo Šetina je podal poročilo:

Prisotnih je 19 predstavnikov klubov z poverilnicami za 29 glasov, skupščina ligašev lahko sprejema sklepe. Niso prisotni predstavniki 10 klubov s 13 glasovi.

Petrovčič je vse prisotne predstavnike klubov ponovno seznanil s situacijo, ki je nastala po njegovem odstopu in odstopu ostalih članov LO. Po prejšnjem (neuspelem) sklicu skupščine je prišlo na pobudo predsednika NTZS do sestanka med njim in predsednikom Liga odbora, kjer sta dogovorila način in nadaljevanje razreševanja nastalega problema zaradi odstopa Liga odbora, kar je predstavnikom klubov na skupščini predstavil g.Daniel Šarlah. Dogovorjeno je, da bi se organizirala nekakšna okrogla miza s temo tekmovalni sistemi, razvojne smernice, marketing v ligaškem tekmovanju.
Tudi večina prisotnih se je vključila v razpravo (Mlakar, Mernik, Bončina, Pavlin, Tokić, Švab, Leskovec, Veren, Vizjak, Rak, Šetina, Milovančevič):
· V razpravi se je izoblikovalo nekaj stališč in mnenj oziroma priporočil, da je potrebno še naprej in še bolj striktno spoštovati veljavne pravilnike, vse eventualne popravke in spremembe pa mora potrjevati Skupščina ligašev (sistemi tekmovanj, itd…). Eventualne popravke pravil ali sisteme tekmovanj v ligah je potrebno pravočasno pripraviti, jih posredovati klubom v obravnavo in sprejem (potrditev), koncu koncev si igranje v ligah z participacijami pokrivajo klubi sami. Nesprejemljiva je sedanja praksa, da se spremeni najprej n.pr. sistem igranja ali način žreba, šele mnogo kasneje se popravlja ali prilagaja veljavne pravilnike. Izločiti je potrebno predvsem vse ozko klubsko usmerjene predloge, prehitro menjavanje načina igranja lig, na temelju interesa posameznega kluba vsakoletna menjava načina žreba, itd. Večina prisotnih je zagotovila, da je v njihovih sredinah in klubih ligaško tekmovanje najbolj pomembno tudi z vidika pridobivanja sredstev – edino za ligo si morda lahko pridobijo lokalnega sponzorja, nekateri tudi del sredstev namenjenih za šport v občinah in vsa ta dejstva je potrebno upoštevati tudi pri eventualni pridobitvi generalnega sponzorja lig.
· Vse bolj tonemo na raven »kavbojske lige«, saj se dogaja, da se tekme odigravajo brez dovoljenja oziroma javljanja časa tudi tri, štiri dni prej, rezultat se javlja v soboto, novinarji uradno ne vedo časa igranja (včasih kakšna stvar vseeno pricurlja tudi na ušesa, zaenkrat še ni bilo objave v časopisju, kar pa bo sramota)! Kje so zagotovila o nekem imaginarno velikem številu gledalcev, kar je bilo podano kot argument za igranje ob sredah ali petkih, če prideš ob napovedanem času pred zaprta vrata dvorane oziroma se na tribuni za gledalce  »drenjaš« le z lastno senco? 
Kaj lahko naredi v teh primerih še tako dober LO in komisar, če za to zvesta mesece kasneje? 
Predlog: popraviti pravila, da se ob takih primerih lahko izvede kaznovanje (predvideti nove sankcije, čeprav šele takrat, ko zadeva pride v javnost), še bolj upoštevati dovolj široko zastavljeno možnost prelaganja tekem, hkrati pa striktno sankcionirati poskuse izigravanja z  »nepoznavanjem« členov pravil (prelaganja tekem zaradi odsotnosti kadetov, trenerjev, itd.).
· V pomoč lažjemu sprejemanju odločitev mora Liga odbor pravočasno pripraviti spremembe (analize, določiti čas trajanja spremembe oziroma onemogočiti vsakoletne – večinoma interesno klubsko obarvane predloge, itd.). V uradne zapisnike bo delegat dolžan vpisovati čas (dolžina) tekme, število gledalcev, prisotnost medijev, itd. V razgovoru je bilo navrženo dejstvo, da je trenuten način igranja dober, morda bi se lahko spremenil le v toliko, da bi se igral play off in play out (ta sistem smo že imeli).
· Spoštovati strategijo namiznega tenisa tudi na področju ligaškega dogajanja, upoštevati oteženo financiranje oziroma marketing klubov, zastopniki klubov so bili kritični tudi do slabega strokovnega dela v klubih.
· Postavljeno je bilo vprašanje usode Pokalnega tekmovanja (neresnost klubov kljub zahtevam o uvedbi, številčnost na osnovni ravni - predtekmovanje). Na zastavljeno vprašanje nihče ni podal odgovora, tik pred začetkom samega tekmovanja pa je to najbrž prioritetna naloga novega LO, ki je tekmovanje podedoval od TK. 

ADD 5.
V obravnavi te točke so nekateri predstavniki klubov postavili vprašanje o možnosti nadaljevanja dela sedanjega Liga odbora, saj njihovo dosedanje delo ocenjujejo kot zelo dobro. Vsi prisotni člani LO so zavrnili možnost nadaljnjega delovanja, zaradi odstopa odbora  preneha z delom tudi komisar lig (ki ga po Pravilih LO imenuje na dolžnost). V obrazložitvah je bilo dokaj lahko zaslediti razočaranje članov LO predvsem zaradi tega, ker so bili v večini primerov krivi za vse, kar je šlo narobe. Vsi po vrsti so novemu Liga odboru zaželeli več sreče pri vodenju in usklajevanju tako različnih interesov (IO NTZS, TRK, klubi, posamezniki, stroka), najmanj pa so želeli to, da bi se tudi na tem področju pojavil sindrom trenerske organizacije.
· SKLEP: Glasovanje o razrešnici dosedanjemu Liga odboru
· Razrešnico LO so predstavniki klubov z 29 glasovi sprejeli soglasno.
ADD 6.
V razpravi o tej točki je bilo ugotovljeno, da sta predlog za volitev novega odbora poslala dva kluba, predlagano (g.Rak) pa je bilo, da naj 80% procentov članov LO izhaja iz prvoligaških klubov. Ugotovljeno je bilo, da je bilo že dosedaj tako, saj je ob izvolitvi pred časom v Liga odboru deloval le en član iz drugoligaške sredine in vsled tega je bila vsem »dodeljena« skrb za posamezno ligo. Ob izpadu njihovih klubov na nižji nivo jim je »skrbništvo nad klubi drugih lig« ostalo. Razprava je pripeljala do zaključka, da pravzaprav ni pomembno iz katere sredine član LO izhaja, saj je dolžan skrbeti za vse tri nivoje ligaškega tekmovanja, v nasprotnem primeru so vsa njegova prizadevanja ponovno vprašljiva z gledišča interesa in tudi dodeljevanje »skrbništva« ni več potrebno ob poštenem odnosu vsakega posameznika do dela v Liga odboru.
V nadaljevanju se je izoblikovalo stališče oziroma predlog, da novi Liga odbor sestavljajo naslednji kandidati: Jamšek Darko, Rozman Aleksander, Švab Zdenko, Tokić Miroslav in Vizjak Darijan. Volitve se izvedejo javno in v paketu vseh petih predlaganih članov.
SKLEP: Predlagane člane novega LO so predstavniki klubov z glasovanjem podprli soglasno (29 glasov).
Izvoljeni Liga odbor nastopa delo s štiriletnim mandatom, ne glede na skupščine ali mandate ostalih organov NTZS. Po pravilih se mora nov Liga odbor sestati čimprej (za sklic je zadolžena pisarna NTZS), med seboj izvoliti predsednika (po funkciji član IO NTZS) in podpredsednika, imenovati komisarja lig in čimprej zastaviti delo, ker je ligaško tekmovanje v polnem razmahu.
Skupščina ligašev je bila zaključena ob 19.15 uri.
Zapisal:







                         Predsednik LO:

Miro Leskovec, l.r.

